SKRIFTLIG FORESPØRGSEL E-2616/01

af María Sornosa Martínez (PSE) til Kommissionen

(27. september 2001)

Om: Status quo i sagen om aftapningsanlægget på La Gomera (De Kanariske Øer)

På øen La Gomera er der ved at blive opført et anlæg til flaskeaftapning af vand, som har mødt stor modstand fra omkringliggende kollektiver, landbrugsforeninger og miljøforeninger, som har klaget til lokale og nationale myndigheder samt fællesskabsmyndighederne med henvisning til, at projektet vil få en negativ indvirkning på to områder, som er beskyttet på grund af deres miljømæssige værdi, Tagaluche og Lomo del Carretón (Life nr. ES-7020108 og ES-7020037). Hertil kommer den graverende omstændighed, at projektet ikke har været genstand for den obligatoriske miljørisikovurdering.

Spørgeren har tidligere sendt en forespørgsel om dette spørgsmål til Kommissionen (E-0859/00(1)), som blev besvaret af kommissær Wallström den 8. maj 2000 med henvisning til følgende:

- at Kommissionen allerede havde modtaget en klage om dette projekt (99/4875, SG/99, A/10714/2);

- at sagen var til undersøgelse i Kommissionen, således at der kunne blive taget stilling til projektets eventuelle indvirkning på de pågældende områder, samt hvorvidt der var tale om en krænkelse af artikel 6 i direktiv 92/43/EØF(2);

- at Kommissionen ville træffe de nødvendige foranstaltninger for at sikre, at fællesskabsretten blev overholdt.

Da hverken ovennævnte sammenslutninger og foreninger eller spørgeren har modtaget nogen oplysninger i det år eller mere, der er gået, siden Wallström svarede på forespørgslen, anmodes Kommissionen om at oplyse:

Hvilke undersøgelser og foranstaltninger der er blevet iværksat i det pågældende år og resultaterne heraf, samt hvor langt man er nået med det arbejde, der henvises til i klagen 99/4875?

Hvor lang en frist Spanien har til at reagere på Kommissionens krav, og, hvis Kommissionen allerede har modtaget et sådant svar, indholdet heraf?

Hvilke foranstaltninger den har iværksat for at forhindre opførelsen af det pågældende anlæg i Tagaluche og for at sikre opfyldelsen af fællesskabsretten?

Om Kommissionen i givet fald vil sende en delegation til La Gomera for at undersøge, hvilke virkninger aftapningsanlægget rent faktisk vil få for miljøet og landbruget?

(1) EFT C 46 E af 13.2.2001, s. 63.

(2) EFT L 206 af 22.7.1992, s. 7.

Samlet svarafgivet på Kommissionens vegne af Margot Wallströmpå skriftlige forespørgsler E-2616/01 og E-2809/01

(12. november 2001)

Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1) som ændret ved Rådets direktiv 97/11/EF af 3. marts 1997(2) gælder i praksis ikke for den sag, det ærede medlem har fremført, eftersom det pågældende projekts art ikke figurerer i bilagene til dette direktiv.

Dog kan dette projekt, som det allerede er anført i svarene på de nævnte skriftlige forespørgsler, komme til at berøre naturområderne Taguluche og Lomo del Carretón, som af de spanske myndigheder er blevet medtaget på deres nationale liste over lokaliteter af fællesskabsbetydning, som fremover forventes at indgå som led i Natura 2000-nettet i medfør af Rådets direktiv 92/43/EØF af 21. maj 1992 om bevaring af naturtyper samt vilde dyr og planter(3).

Som led i behandlingen af den officielle klage nr. 99/4875 har Kommissionen rettet henvendelse til de spanske myndigheder og anmodet dem om deres bemærkninger til de fremførte forhold og deres afgørelse om, hvorvidt det pågældende projekt må formodes at kunne få betydelig indvirkning på de omtalte lokaliteter, for så vidt angår målsætningerne for Rådets direktiv 92/43/EØF, da man i så fald skal anvende den procedure, der er anført i direktivets artikel 6. Svaret fra de spanske myndigheder samt de supplerende oplysninger fra klageren er blevet analyseret af Kommissionen.

Det skal påpeges, at der som følge af gennemgangen af sagens akter og på baggrund af projektets mulige følgevirkninger er blevet fremsendt et nyt brev til de spanske myndigheder med anmodning om yderligere oplysninger, for så vidt angår projektets indvirkning på området samt evalueringen af de realiserede alternativer. Svaret fra de spanske myndigheder er endnu ikke modtaget. Klageren er af Kommissionen blevet orienteret om ovennævnte.

Hvad angår et besøg af en delegation fra Kommissionen på La Gomera med henblik på at få bekræftet de pågældende anlægsarbejders faktiske indvirkning, skal det noteres, at Kommissionen ikke har beføjelser til at foretage nogen inspektion på miljøområdet.

(1) EFT L 175 af 5.7.1985.

(2) EFT L 73 af 14.3.1997.

(3) EFT L 206 af 22.7.1992.